
Implantátum körüli csontnívó változás vizsgálata xenogén és szintetikus csontpótlók implantációval egybekötött alkalmazása esetén

Bevezetés. A klinikai gyakorlatban ellentmondásos az implantációval egy időben végzett az implantátum nyaki része körüli csontpótlás. Az együléses műtét sikerét befolyásolhatja az alkalmazott csontpótló típusa is.
Célkitűzés. Retrospektív tanulmányban vizsgáltuk különböző csontpótlók (BioOss®, BondBone®) alkalmazása esetén a periimplantális csontveszteség mértékét és a dohányzás erre kifejtett hatását.
Anyag és módszer. 80 páciensen (46 nő, 34 férfi; 37 dohányos, 43 nemdohányzó, 32-71 éves korig) 358 implantációt követően mértük az implantátum nyak körül mesialisan és distalisan kialakult csontmagasság változást közvetlenül a műtét után és 5 hónappal később készített panoráma felvételeken. A méréseket SIDEXIS neXt Generation hosszúságmérő programjával végeztük Sirona Orthophos XG5 készülékkel készített röntgeneken. A felvételek nem standardizált körülmények között készültek. Csoportok: Implantáció 1) csontpótlás nélkül; 2) BondBone® használatával; 3) BondBone® és BioOss® együttes alkalmazásával. Összehasonlítottuk a dohányzó és nemdohányzó páciensek csontveszteségét is.
Statisztika. Az eredményeket átlag±szórás formában jelöltük. Az értékelés Kruskal-Wallis teszttel illetve 1 utas ANOVA próbával történt (p≤0,05).
Eredmények. A legnagyobb csontveszteséget a csontpótló nélküli csoportban mértük (-1,07 mm) a legkisebbet BondBone® és BioOss® együttes alkalmazásakor (-0,47; BondBone önmagában: -0,57). A csontpótlás nélküli csoportban szignifikánsan nagyobb volt a csontveszteség (p<0,05).A dohányzó csoportokban nagyobb volt a csontveszteség mértéke, mint a nemdohányzóban és a különbség szignifikánsnak bizonyult (-0,67 vs. -0,81; p<0,05).
Következtetés. A csontpótlással együlésben végzett implantáció javíthatja a kezelés sikerességét és lehetővé teszi az implantációt megelőző csontpótló műtét elkerülését. A legkisebb csontveszteség a BondBone® és BioOss® együttes használatakor mérhető. A dohányzás befolyásolja az implantációval egybekötött csontpótlás sikerességét. Az implantációval egybekötött csontpótlás segíti az implantáció sikerét, megfelelő műtéti technikával történt beavatkozás esetén.
A fenti eredmények tájékoztatóak, további objektív módszerrel történő vizsgálatokkal lehet pontos következtetéseket
levonni.



